Greifswaldin yliopisto

Greifswaldin yliopisto () on vuonna 1456 perustettu yliopisto Saksassa Greifswaldin kaupungissa, Mecklenburg-Etu-Pommerin osavaltiossa. Yliopistossa on viisi tiedekuntaa ja vuonna 2023 noin 10 000 opiskelijaa. Yliopisto on vuonna 1419 perustetun Rostockin yliopiston jälkeen Itämeren alueen vanhin.
Historia.
Yliopisto perustettiin kaupungin pormestarin, ja sittemmin ensimmäisen rehtorin, Heinrich Rubenowin aloitteesta 17. lokakuuta 1456. Nykypäivän Saksassa vain kolme yliopistoa on yhtäjaksoisesti toiminut pitempään kuin Greifswaldin yliopisto: Heidelbergin yliopisto (perustettu 1386), Leipzigin yliopisto (1409) ja Rostockin yliopisto (1419).
Kaupunki ja sen ympäristö Etu-Pommeri (Ruotsin Pommeri) kuuluivat vuodesta 1648 Ruotsin kuninkaan läänityksiin. Varsinaisesti seutu kuului Ruotsiin vain 1806–1815. Näinä aikoina siellä opiskeli runsaasti ruotsalaisia ja siten myös suomalaisia, kuten Gabriel Wallenius ja jo 1500-luvulla Paavali Scheel. Yliopistoon perustettiin vuonna 1921 suomen kielen lehtoraatti, joka oli ensimmäinen laatuaan koko Saksassa ja muualla saksan kielen puhuma-alueella.
Vuodesta 1933 vuoteen 2018 yliopisto tunnettiin virallisesti nimellä "Ernst-Moritz-Arndt-Universität Greifswald" kirjailija ja runoilija Ernst Moritz Arndtin mukaan. Yliopisto nimettiin Arndtin mukaan keväällä 1933 kansallissosialistien valtaannousun jälkeen professori Walter Gawen aloitteesta ja Preussin vapaavaltion päätöksellä. Toisen maailmansodan päättymisen jälkeen vuonna 1945 yliopisto jätti epävirallisesti Arndtin nimen pois nimestään, kunnes vuonna 1954 yliopiston senaatti päätti jälleen ottaa Ardntin nimen osaksi yliopiston nimeä ja sai tälle myös DDR:n korkeakouluasioista päättäneen valtiosihteerin hyväksynnän. Vuonna 2018 yliopiston senaatti päätti virallisesti luopua nimestä "Ernst-Moritz-Arndt-Universität Greifswald" ja alkaa käyttää virallista nimeä "Universität Greifswald." Päätökseen vaikuttivat Ernst Moritz Arndtin antisemitistiset ja nationalistiset kirjoitukset.
Yksiköt.
Greifswaldin yliopistossa on viisi tiedekuntaa.
Teologinen tiedekunta.
Teologinen tiedekunta on Greifswaldin yliopiston pienin ja sen piirissä toimivat protestanttisen teologian ja protestanttisen uskonnonopetuksen koulutusohjelmat. Tiedekunta perustettiin samaan aikaan yliopiston kanssa vuonna 1456.
Oikeus- ja valtiotieteellinen tiedekunta.
Mecklenburg-Etu-Pommerin osavaltiossa vuonna 2013 voimaan astuneen koulutusuudistuksen vuoksi oikeustiedettä voidaan opettaa vain Greifswaldin yliopistossa.
Lääketieteellinen tiedekunta.
Lääketieteellinen tiedekunta on yksi yliopiston perustamisvuoden 1456 tiedekunnista. Lääketieteellinen tiedekunta kuuluu Saksan johtaviin, ja sen pääsyvaatimukset ovat Saksan tiukimpia. Kurssitarjonta kattaa ihmislääketieteen ja hammaslääketieteen alat.
Filosofinen tiedekunta.
Filosofinen tiedekunta on yksi yliopiston perustamisvuoden 1456 tiedekunnista. Tiedekunnan tutkimuksen pääpaino on erityisesti Itämeren alueen kielissä ja kulttuureissa, mikä heijastuu myös opetukseen, sillä eräitä oppiaineita, kuten fennistiikkaa, slavistiikkaa, baltistiikkaa tai skandinavistiikkaa, tarjotaan Greifswaldin lisäksi vain muutamassa muussa saksalaisessa yliopistossa. Tämän lisäksi yliopistossa opetetaan myös suuria, "perinteisiä" oppiaineita, kuten anglistiikkaa, germanistiikkaa, historiaa, politiikantutkimusta, viestintätiedettä, taidetta ja musiikkia.
Tiedekunta on jakautunut yhteentoista laitokseen:
Matemaattis-luonnontieteellinen tiedekunta.
Lukuvuonna 2023-2024 matemaattis-luonnontieteellinen tiedekunta oli opiskelijamäärältään (3 472) Greifswaldin yliopiston suurin.
Kampusalueet.
Greifswaldin yliopisto on jakautunut kahdelle pääkampukselle, josta toinen sijaitsee Greifswaldin historiallisessa keskustassa (saks. "Altstadtcampus") ja toinen uudemman Berthold-Beitz-Platzin (saks. "Campus am Beitzplatz") ympäristössä Greifswaldin ydinkeskustasta kaakkoon.
Vanhakaupunki.
Vanhankaupungin kampus käsittää pääasiassa teologisen tiedekunnan, filosofisen tiedekunnan sekä oikeus- ja valtiotieteellisen tiedekunnan. Nämä on jaettu kahteen kampukseen, historialliseen kampukseen Rubenowstraßen ja Domstraßen ympärillä ja uuteen Loefflerstraßen kampukseen (saks. "Campus Loefflerstraße") Ernst-Lohmeyer-Platzilla. Vanhassakaupungissa sijaitsee myös yliopiston päärakennus ja muita hallinnollisia rakennuksia.
Berthold-Beitz-Platz.
Suurin osa lääketieteellisen ja matemaattis-luonnontieteellisen tiedekunnan uudemmista rakennuksista sijoittuu Beitzplatzin kampukselle ja sen läheisyyteen. Yliopiston pääkirjasto, arboretum ja Greifswaldin yliopistollinen sairaala toimivat alueella. Beitzplatzille avattiin vuonna 2012 uusi ruokala ja kahvila, jotka tarjoavat palveluja myös yliopistollisen sairaalan tarpeisiin.
Hallinto.
Yliopiston rehtorina on toiminut 1. huhtikuuta 2021 alkaen mikrobiologi ja professori Katharina Riedel.
Tutkimus.
Yliopiston tutkimukselliset painoalat ovat: